CELEX: 32018D0254
Language: hu
Date: 2018-02-15 00:00:00
Title: A Tanács (EU) 2018/254 határozata (2018. február 15.) a vakok, látáskárosultak és nyomtatott szöveget egyéb okból használni képtelen személyek megjelent művekhez való hozzáférésének megkönnyítéséről szóló marrákesi szerződésnek az Európai Unió nevében történő megkötéséről

21.2.2018   
            
            
               HU
            
            
               Az Európai Unió Hivatalos Lapja
            
            
               L 48/1
            
         A TANÁCS (EU) 2018/254 HATÁROZATA
   (2018. február 15.)
   a vakok, látáskárosultak és nyomtatott szöveget egyéb okból használni képtelen személyek megjelent művekhez való hozzáférésének megkönnyítéséről szóló marrákesi szerződésnek az Európai Unió nevében történő megkötéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 114. cikkére, összefüggésben a 218. cikke (6) bekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:
   
               (1)
            
            
               Az Uniót – a 2010/48/EK tanácsi határozatnak (2) megfelelően – 2011. január 22. óta köti a fogyatékossággal élő személyek jogairól szóló ENSZ-egyezmény, amelynek rendelkezései az uniós jogrend szerves részévé váltak.
            
         
               (2)
            
            
               A Tanács 2012. november 26-án felhatalmazta a Bizottságot, hogy a Szellemi Tulajdon Világszervezetének (WIPO) keretében az Unió nevében folytasson tárgyalásokat egy, a nyomtatott szöveg olvasásában akadályozott személyek könyvekhez való hozzáférésének javításáról szóló nemzetközi megállapodásról.
            
         
               (3)
            
            
               Az említett tárgyalások sikeres lezárultát követően 2013. június 27-én elfogadásra került a vakok, látáskárosultak és nyomtatott szöveget egyéb okból használni képtelen személyek megjelent művekhez való hozzáférésének megkönnyítéséről szóló marrákesi szerződés (a továbbiakban: marrákesi szerződés). A marrákesi szerződés 2016. szeptember 30-án hatályba lépett.
            
         
               (4)
            
            
               A 2014/221/EU tanácsi határozatnak (3) megfelelően a marrákesi szerződést 2014. április 30-án az Unió nevében aláírták, figyelemmel annak megkötésére.
            
         
               (5)
            
            
               A marrákesi szerződés olyan nemzetközi szabályokat állapít meg, amelyek biztosítják, hogy a vakok, látáskárosultak és nyomtatott szöveget egyéb okból használni képtelen személyek javára a szerzői jog tekintetében nemzeti szintű korlátozásokat, illetve kivételeket alkalmazzanak. A marrákesi szerződés célja továbbá, hogy lehetővé tegye a hozzáférhető formátumban, az említett szerzői jogi korlátozások és kivételek tiszteletben tartása mellett megjelent művek példányainak határokon átnyúló cseréjét. Ennélfogva a marrákesi szerződés mind az Unión belül, mind azon kívül megkönnyíti majd a megjelent művekhez való hozzáférést a szerződés értelmében kedvezményezett személyek számára.
            
         
               (6)
            
            
               Az Uniónak a marrákesi szerződés alapján fennálló kötelezettségeit végrehajtó (EU) 2017/1563 európai parlamenti és tanácsi rendeletet (4) és (EU) 2017/1564 európai parlamenti és tanácsi irányelvet (5)2017. szeptember 13-án fogadták el.
            
         
               (7)
            
            
               A marrákesi szerződés 19. cikkének b) pontja értelmében a marrákesi szerződés az Unió tekintetében a megerősítő vagy csatlakozási okmánynak a WIPO főigazgatójánál történő letétbe helyezését követő három hónap elteltével hatályosul. Ezt az időpontot célszerű összehangolni azzal a határidővel, ameddig a tagállamoknak az (EU) 2017/1564 irányelvet át kell ültetniük nemzeti jogukba, valamint azzal az időponttal, amelytől kezdve az (EU) 2017/1563 rendelet alkalmazandó. Ezért a megerősítő okmány letétbe helyezésének három hónappal azt az időpontot megelőzően meg kell történnie, ameddig a tagállamoknak az (EU) 2017/1564 irányelvet át kell ültetniük, és amelytől kezdve az (EU) 2017/1563 rendelet alkalmazandóvá válik.
            
         
               (8)
            
            
               A marrákesi szerződés megkötése az Unió kizárólagos hatáskörébe tartozik (6), azt jóvá kell hagyni,
            
         ELFOGADTA EZT A HATÁROZATOT:
   1. cikk
   A vakok, látáskárosultak és nyomtatott szöveget egyéb okból használni képtelen személyek megjelent művekhez való hozzáférésének megkönnyítéséről szóló marrákesi szerződést a Tanács az Unió nevében jóváhagyja.
   A marrákesi szerződés szövegét csatolták e határozathoz.
   2. cikk
   A Tanács elnöke kijelöli az(oka)t a személy(eke)t, aki(k) jogosult(ak) a marrákesi szerződés 19. cikkének b) pontjában említett megerősítő okmány Unió nevében történő letétbe helyezésére.
   A letétbe helyezésre 2018. július 12-től kezdődően kerül sor.
   3. cikk
   Ez a határozat az elfogadásának napján lép hatályba.
   
      Kelt Brüsszelben, 2018. február 15-én.
      
         
            a Tanács részéről
         
         
            az elnök
         
         K. VALCHEV
      
   
   
      (1)  2018. január 18-i egyetértés (a Hivatalos Lapban még nem tették közzé).
   
      (2)  A Tanács 2010/48/EK határozata (2009. november 26.) a fogyatékossággal élő személyek jogairól szóló ENSZ-egyezménynek az Európai Közösség által történő megkötéséről (HL L 23., 2010.1.27., 35. o.).
   
      (3)  A Tanács 2014/221/EU határozata (2014. április 14.) a vakok, látássérültek és nyomtatott szöveget használni képtelen személyek megjelent művekhez való hozzáférésének megkönnyítéséről szóló marrakesh-i szerződésnek az Európai Unió nevében történő aláírásáról (HL L 115., 2014.4.17., 1. o.).
   
      (4)  Az Európai Parlament és a Tanács (EU) 2017/1563 rendelete (2017. szeptember 13.) a szerzői és szomszédos jogi védelemben részesülő egyes művek és más teljesítmények hozzáférhető formátumú példányainak a vakok, látáskárosultak és nyomtatott szöveget egyéb okból használni képtelen személyek érdekét szolgáló, határokon átnyúló, az Unió és harmadik országok közötti cseréjéről (HL L 242., 2017.9.20., 1. o.).
   
      (5)  Az Európai Parlament és a Tanács (EU) 2017/1564 irányelve (2017. szeptember 13.) a szerzői és szomszédos jogi védelemben részesülő egyes műveknek és más teljesítményeknek a vakok, látáskárosultak és nyomtatott szöveget egyéb okból használni képtelen személyek érdekét szolgáló egyes megengedett felhasználási módjairól, valamint az információs társadalomban a szerzői és szomszédos jogok egyes vonatkozásainak összehangolásáról szóló 2001/29/EK irányelv módosításáról (HL L 242., 2017.9.20., 6. o.).
   
      (6)  A Bíróság 2017. február 14-i véleménye, 3/15, ECLI:EU:C:2017:114.